
A [Mn(PhDTA)]2- -komplex egyensúlyi, kinetikai és relaxációs tulajdonságainak vizsgálata

Kulcsszavak: Mágneses Rezonanciás Képalkotás (MRI); kontrasztanyagok; paramágneses fémionok; biogén fémionok; komplexkémiai jellemzés
A Mn2+-alapú kontrasztanyagok fejlesztése az elmúlt néhány évben jelentősen megélénkült, ami a Mn2+-ion biogén voltának tudható be. A Mn2+-ion komplexálására alkalmas komplexképzők megtervezése/előállítása tekintetében a merev nyíltláncú és az előrendezett makrociklusos ligandumok egyaránt érdekesek lehetnek. Az EDTA komplexképző etiléndiamin „gerincét” orto-feniléndiaminnal helyettesítve egy, a CDTA komplexképzőnél is merevebb ligandumot állítottunk elő irodalmi adatok alapján (1. ábra) és vizsgáltuk a biogén fémionokkal képződő komplexeit, ill. a [Mn(PhDTA)]2--komplex egyensúlyi, kinetikai és relaxációs tulajdonságait. Az aromáscsoport elektronszívó hatásának eredményeként a PhDTA ligandum összbázicitása az EDTA-éhoz mérten jelentősen csökken, ami a vizsgált komplexek stabilitásának csökkenését eredményezi, ugyanakkor a [Mn(PhDTA)]2--komplex látszólagos stabilitása csak kis mértékben változik. A komplex relaxivitása is megegyezik a [Mn(CDTA)]2--komplexre publikált értékkel (r1p = 3,6 mM-1s-1)[1], de a Cu2+ kicserélő fémionnal végzett kinetikai vizsgálatok alapján a komplex fiziológiás pH-n (pH = 7,4) és 25 °C-on 23,3 órás felezési idővel rendelkezik, ami közel a kétszerese a [Mn(CDTA)]2--komplex esetére megállapított értéknek. A termodinamikai, relaxációs és kinetikai paraméterek tekintetétben a [Mn(PhDTA)]2--komplex jelentős előrelépést jelent a klinikai gyakorlatban is alkalmazható Mn2+-alapú MRI kontrasztanyagok felé, de a ligandumok szerkezetét illetően további fejlesztésekre van még szükség.

1. ábra. A H4EDTA, H4CDTA és H4PhDTA ligandumok szerkezete.
[1] F. K. Kálmán, Gy. Tircsó, Inorg. Chem., 2012, 51 (19), 10065.

